Pilonul II de pensii nu va fi desfiinţat, dar va deveni opţional. Anunţul a fost făcut de premierul Mihai Tudose într-un interviu acordat Digi24. Întregul interviu acordat de şeful Guvernului colegei noastre Anca Suciu îl puteţi urmări de la ora 21:00.

Guvernul analizează posibilitatea ca de la anul românii să decidă singuri dacă vor sau nu ca pensia lor să fie administrată şi de fonduri private, nu doar de către stat.

„Ca să vă spun în premieră, cred că soluţia spre care ne ducem este să anunțăm populația, în funcţie de nivelul de salarizare, unde e mai bine să își pună banii. La pilonul I, la pilonul II... Toți la pilonul I... Nu desființează nimeni pilonul II, nu îl asasinează nimeni, nu îl chinuie, nu îl schingium, dar va fi opțional. Românul va avea un tablou în față. Eu cu contribuția mea atât obțin pe punctul de pensie, dincolo atât obțin ca randament”, a declarat Mihai Tudose, la Digi24.

Declarația a fost făcută în contextul scandalului iscat în jurul pilonului II de pensii private. Premierul afirma săptămâna trecută că se va face o analiză pe Pilonul II de pensii. Mihai Tudose a spus că nu există naţionalizare „sub nicio formă”, așa cum se vehicula inițial. Apoi, potrivit unor surse, planurile Guvernului erau de a diminua de la 5,1% la 2,5% contribuţia virată de stat la fondurile de pensii private obligatorii (Pilonul II), măsură care ar fi afectat dramatic dinamica sumelor acumulate în cele aproape 7 milioane de conturi individuale ale participanţilor la acest sistem.

Interviul integral cu premierul Tudose îl puteți urmări aici.